RMK siseauditi talituse 26. märtsi aruandest selgub, et RMK Edela regiooni raamatupidaja on alates 1999. aastast kandnud väikeste summade haaval isiklikule pangakontole majanduskulude avanssi summas 130 816.30 krooni, mille kulutamist tõendavad algdokumendid  puuduvad. Samuti kandis raamatupidaja aastail 2000 ja 2001 palgafondist isiklikule pangakontole 30 000 krooni, mis koos riigimaksudega tekitas 48 018-kroonise kahju. Lisaks kõrvaldas raamatupidaja aastail 1999-2001 väikeste summade kaupa RMK Edela regiooni kassast sularaha. Kogu kahjusumma on 320 538,60 krooni, sellele lisanduvad intressid, mis RMK kavatseb sisse nõuda.